CELEX: 32020D2026
Language: el
Date: 2020-12-04 00:00:00
Title: Απόφαση (ΕΕ) 2020/2026 του Συμβουλίου της 4ης Δεκεμβρίου 2020 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο Γενικό Συμβούλιο του Παγκόσμιου Οργανισμού Εμπορίου όσον αφορά την έκδοση απόφασης σχετικά με την εξαίρεση ορισμένων αγορών τροφίμων από την εφαρμογή απαγορεύσεων ή περιορισμών εξαγωγής

11.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 419/16
               
            
         ΑΠΟΦΑΣΗ (ΕΕ) 2020/2026 ΤΟΥ ΣΥΜΒΟΥΛΙΟΥ
         της 4ης Δεκεμβρίου 2020
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο Γενικό Συμβούλιο του Παγκόσμιου Οργανισμού Εμπορίου όσον αφορά την έκδοση απόφασης σχετικά με την εξαίρεση ορισμένων αγορών τροφίμων από την εφαρμογή απαγορεύσεων ή περιορισμών εξαγωγής
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία του Μαρακές για την ίδρυση του Παγκόσμιου Οργανισμού Εμπορίου του 1994 («συμφωνία ΠΟΕ») συνήφθη από την Ένωση μέσω της απόφασης 94/800/ΕΚ του Συμβουλίου (1) στις 22 Δεκεμβρίου 1994 και τέθηκε σε ισχύ την 1η Ιανουαρίου 1995.
                  
               
                     (2)
                  
                  
                     Δυνάμει του άρθρου IV παράγραφος 1 της συμφωνίας ΠΟΕ, η υπουργική συνδιάσκεψη του ΠΟΕ είναι αρμόδια για τη λήψη αποφάσεων επί όλων των θεμάτων τα οποία εντάσσονται στο πλαίσιο των πολυμερών εμπορικών συμφωνιών, εφόσον αυτό ζητηθεί από κάποιο κράτος μέλος.
                  
               
                     (3)
                  
                  
                     Σύμφωνα με το άρθρο IV παράγραφος 2 της συμφωνίας ΠΟΕ, τα καθήκοντα της υπουργικής Συνδιάσκεψης ασκούνται από το Γενικό Συμβούλιο του ΠΟΕ στα διαστήματα μεταξύ των συνόδων της υπουργικής Συνδιάσκεψης.
                  
               
                     (4)
                  
                  
                     Δυνάμει του άρθρου IX παράγραφος 1 της συμφωνίας ΠΟΕ, ο ΠΟΕ ακολουθεί, όπου είναι εφικτό, την πρακτική της λήψης αποφάσεων με συναίνεση.
                  
               
                     (5)
                  
                  
                     Το Γενικό Συμβούλιο του ΠΟΕ, κατά τη σύνοδό του τον Δεκέμβριο 2020 ή σε μεταγενέστερη σύνοδό του το 2021, μπορεί να κληθεί να εξετάσει και να εγκρίνει πρόταση που αποσκοπεί στην εξαίρεση των τροφίμων τα οποία αγοράζονται για μη εμπορικούς ανθρωπιστικούς σκοπούς από το Παγκόσμιο Επισιτιστικό Πρόγραμμα των Ηνωμένων Εθνών (ΗΕ), από τις απαγορεύσεις και τους περιορισμούς εξαγωγών.
                  
               
                     (6)
                  
                  
                     Το άρθρο XI παράγραφος 2 στοιχείο α) της Γενικής Συμφωνίας Δασμών και Εμπορίου του 1947 (GATT του 1947) επιτρέπει στα μέλη του ΠΟΕ να εφαρμόζουν απαγορεύσεις ή περιορισμούς εξαγωγών προσωρινά, σε ειδικές περιστάσεις, για την πρόληψη ή ανακούφιση κρίσιμων ελλείψεων τροφίμων ή άλλων προϊόντων που είναι βασικά για αυτά. Το άρθρο 12 της συμφωνίας του ΠΟΕ για τη γεωργία, το οποίο ανήκει στην GATT του 1994, καθορίζει πρόσθετες προϋποθέσεις που πρέπει να τηρούνται από τα μέλη του ΠΟΕ σε τέτοιες περιπτώσεις. Κατά τη διάρκεια της πανδημίας COVID-19, τα μέλη του ΠΟΕ έχουν προσφύγει σε τέτοια περιοριστικά μέτρα, τα οποία μπορούν επίσης να επηρεάσουν τρόφιμα που αγοράζονται για μη εμπορικούς ανθρωπιστικούς σκοπούς.
                  
               
                     (7)
                  
                  
                     Οι αγορές ανθρωπιστικού χαρακτήρα από το Παγκόσμιο πρόγραμμα τροφίμων των ΗΕ θα πρέπει να εξαιρούνται από τις απαγορεύσεις και τους περιορισμούς εξαγωγών λόγω της κρίσιμης ανάγκης για ανθρωπιστική στήριξη που παρέχει το Παγκόσμιο πρόγραμμα τροφίμων των ΗΕ, η οποία αποκτά ακόμη μεγαλύτερη σημασία κατά τη διάρκεια της πανδημίας COVID-19.
                  
               
                     (8)
                  
                  
                     Κρίνεται σκόπιμο να καθοριστεί η θέση που πρέπει να ληφθεί, εξ ονόματος της Ένωσης, κατά τη σχετική σύνοδο του Γενικού Συμβουλίου του ΠΟΕ σχετικά με την έκδοση απόφασης για πρόταση που αποσκοπεί στην εξαίρεση των τροφίμων τα οποία αγοράζονται για μη εμπορικούς ανθρωπιστικούς σκοπούς από το Παγκόσμιο Επισιτιστικό Πρόγραμμα των Ηνωμένων Εθνών από τις απαγορεύσεις και τους περιορισμούς εξαγωγών, δεδομένου ότι μια τέτοια απόφαση θα είναι δεσμευτική για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί, εξ ονόματος της Ένωσης, στο Γενικό Συμβούλιο του Παγκόσμιου Οργανισμού Εμπορίου (ΠΟΕ) κατά τη σύνοδό του τον Δεκέμβριο 2020, ή σε μεταγενέστερη συνεδρίαση το 2021, είναι να προσχωρήσει στη συναίνεση, στην περίπτωση που αυτή επιτευχθεί μεταξύ των μελών του ΠΟΕ, για απόφαση σχετικά με την εξαίρεση από την εφαρμογή των απαγορεύσεων ή περιορισμών εξαγωγής, των τροφίμων που αγοράζονται από το Παγκόσμιο πρόγραμμα τροφίμων για μη εμπορικούς ανθρωπιστικούς σκοπούς.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 4 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Απόφαση 94/800/ΕΚ του Συμβουλίου, της 22ας Δεκεμβρίου 1994, σχετικά με την εξ ονόματος της Ευρωπαϊκής Κοινότητας σύναψη των συμφωνιών που απέρρευσαν από τις πολυμερείς διαπραγματεύσεις του Γύρου της Ουρουγουάης (1986-1994), καθόσον αφορά τα θέματα που εμπίπτουν στις αρμοδιότητές της (ΕΕ L 336 της 23.12.1994, σ. 1).